Dewan Rakyat Malaysia

Tugas

Status Dewan Rakyat diterangkan di dalam Perlembagaan Persekutuan seperti berikut: "Kuasa perundangan Persekutuan hendaklah terletak hak pada Parlimen yang hendaklah terdiri daripada Yang di-Pertuan Agong dan dua Majlis Parlimen yang dikenali sebagai Dewan Negara dan Dewan Rakyat." Kuasa memanggil dewan bersidang dijelaskan di dalam Perlembagaan sebagai hak dan tanggungjawab Yang di-Pertuan Agong. Baginda tidak boleh membiarkan enam bulan dari tarikh terakhir persidangan berlalu tanpa ada tarikh tetap untuk sesi bersidang seterusnya.

Pembubaran

Dewan Rakyat bersidang selama maksimum lima tahun dan kemudian terbubar sendiri melainkan jika dibubarkan lebih awal dari itu. Kuasa pembubaran ini terletak di bawah budi bicara Yang di-Pertuan Agong. Baginda boleh membubarkan parlimen walaupun sesi perkhidmatannya masih lagi awal ataupun jika Perdana Menteri tidak lagi memiliki keyakinan dan kepercayaan majoriti ahli-ahli dewan kerana tewas samada melalui undi tidak percaya atau meluluskan belanjawan. Namun begitu, Yang di-Pertuan Agong juga boleh melantik seorang ahli parlimen lain yang menurut budi bicaranya boleh memiliki keyakinan dan kepercayaan ahli-ahli dewan lain.
Perdana Menteri, yang lazimnya mengetuai parti politik atau kumpulan parlimen yang memiliki jumlah kerusi terbanyak bertanggungjawab mengetuai badan eksekutif yang mentadbir negara ini. Beliau turut berhak melantik ahli daripada kedua-dua dewan di parlimen untuk menganggotai Jemaah Menteri. Badan eksekutif ini berperanan membawa atau mencadangkan satu-satu undang-undang untuk dibahas, dikaji dan diluluskan oleh parlimen.

Hak istimewa

Ahli-ahli Parlimen diberi kebebasan dan keistimewaan untuk memperkatakan sesuatu perkara tanpa rasa gusar atau dikecam di luar dewan; satu-satunya badan yang boleh mengecam seseorang ahli parlimen ialah Jawatankuasa Parlimen bagi Hak dan Kebebasan. Kekebalan parlimen ini berkuatkuasa serta-merta setelah seseorang itu mengangkat sumpah menjadi ahli parlimen dan hanya boleh digunapakai ketika ahli tersebut dibenarkan bersuara. Kekebalan ini tidak boleh dipakai ke atas kenyataan-kenyataan yang dibuat di luar dewan. Satu pindaan telah dibuat di bawah Perkara 63 Perlembagaan berikutan Peristiwa 13 Mei dengan penambahan Perenggan 4 yang menidakkan Fasal 2 Perlembagaan yang secara amnya memberikan hak-hak kebebasan asasi. Perenggan 4 itu menerangkan bahawa sesiapapun termasuk ahli Parlimen yang berucap di Dewan Rakyat boleh didakwa jika melakukan kesalahan di bawah Fasal 4 Perkara 10 atau di bawah Akta Hasutan 1948. Selain itu ahli-ahli Parlimen juga kehilangan hak-hak istimewanya jika menganjurkan penghapusan kedudukan Yang di-Pertuan Agong atau mana-mana Raja di negeri-negeri.

Rang Undang-undang Persendirian

Proses sebelum ini hanya menerangkan langkah-langkah sesebuah undang-undang itu dibawa oleh pihak kerajaan. Namun begitu, wujud satu lagi proses yang dipanggil Rang Undang-undang Persendirian yang memberi peluang kepada ahli-ahli dewan mencadangkan undang-undang baru untuk dibahas di parlimen. Walaupunbegitu, sebagaimana yang sering menjadi amalan di dalam sistem parlimen ala Westminster, hanya sedikit bilangan ahli parlimen yang pernah memperkenalkan rang undang-undang. Proses ini dimulakan dengan ahli yang terbabit memohon dewan untuk berhenti daripada meneruskan persidangan bagi membahaskan rang undang-undang yang ingin dibawanya sebelum diputuskan dalam undian. Senator dari Dewan Negara juga dibenarkan untuk mencadangkan rang undang-undang di parlimen. Tetapi hanya wakil kerajaan sahaja dibenarkan mencadangkan rang undang-undang berkaitan hal-ehwal kewangan dan ini perlu dilakukan di Dewan Rakyat terlebih dahulu.
Seringkali sesebuah rang undang-undang yang dicadangkan oleh wakil pembangkang, yang harus menggunakan Rang undang-undang Persendirian, sering dipandang remeh oleh parlimen. Sesetengahnya sampai pernah mendakwa bahawa hak-hak ahli parlimen untuk mencadangkan rang undang-undang telah dihalang melalui pindaan terhadap Aturan Urusan Mesyuarat yang membenarkan Yang di-Pertua dewan meminda cetakan ucapan ahli parlimen sebelum ianya dapat diucapkan.

Yang di-Pertua

Dewan Rakyat dipengerusikan oleh seorang Yang di-Pertua dan dibantu oleh dua orang Timbalan Yang di-Pertua. Yang di-Pertua tidak semestinya dipilih di kalangan ahli-ahli parlimen tetapi timbalan-timbalannya haruslah dipilih di kalangan anggota-anggota Dewan Rakyat yang lain. Mereka berperanan besar mempengerusikan persidangan Dewan Rakyat. Selain itu, Yang di-Pertua turut bertanggungjawab memastikan keadaan tenteram di parlimen selain berusaha sebaik mungkin utuk melicinkan perjalanan persidangan.
Yang di-Pertua Dewan Rakyat bagi Parlimen ke-12 dan ke-13 ialah Tan Sri Pandikar Amin Mulia dari Barisan Nasional. Beliau, yang merupakan Speaker Dewan Rakyat yang ke-8 dan tidak mempunyai kerusi di parlimen adalah penjawat pertama dari negeri Sabah. Pada sesi Parlimen ke-12, timbalan-timbalannya ialah Yang Berhormat Datuk Dr. Wan Junaidi bin Tuanku Jaafar (Santubong-BN) dan Yang Berhormat Datuk Ronald Kiandee (Beluran-BN). Pada sesi Parlimen ke-13, Ahli Parlimen Beluran, Datuk Ronald Kiandee dan Ahli Parlimen Kuala Krau, Datuk Ismail Mohamed Said pula dipilih sebagai Timbalan-timbalan Yang Dipertua Dewan Rakyat. Ismail Mohamed menggantikan Datuk Wan Junaidi Tuanku Jaafar yang dilantik menjadi Timbalan Menteri Dalam Negeri.
Yang di-Pertua Dewan Rakyat bagi Parlimen ke-14 ialah Tan Sri Mohamad Ariff Md Yusof. Timbalan-timbalannya ialah Yang Berhormat Dato' Mohd Rashid Hasnon (Batu Pahat-PH) dan Yang Berhormat David Nga Kor Ming (Teluk Intan-PH).

Jawatankuasa

Senarai jawatankuasa dalam Dewan Rakyat Parlimen Malaysia ke-14

Jawatankuasa Pemilih Parlimen ke-14

Yang Berhormat Dato’ Mohamad Ariff Md Yusof 
Yang di-Pertua Dewan Rakyat - (Pengerusi)
Yang Amat Berhormat Dato' Seri Dr. Wan Azizah Wan Ismail

Ahli Parlimen Pandan / Timbalan Perdana Menteri merangkap Menteri Wanita, Keluarga dan Masyarakat
Yang Berhormat Tan Sri Muhyiddin Yassin

Ahli Parlimen Pagoh / Menteri Dalam Negeri
Yang Berhormat Tuan Haji Mohamad Sabu

Ahli Parlimen Kota Raja / Menteri Pertahanan
Yang Berhormat Datuk Ignatius Dorell Leiking

Ahli Parlimen Penampang / Menteri Perdagangan Antarabangsa Dan Industri
Yang Berhormat Tuan Tan Kok Wai

Ahli Parlimen Cheras
Yang Berhormat Dato' Seri Dr. Ahmad Zahid Hamidi

Ahli Parlimen Bagan Datuk.

Jawatankuasa Peraturan Mesyuarat Parlimen ke-14

Yang Berhormat Dato' Mohamad Ariff Md Yusof
Yang di-Pertua Dewan Rakyat (Pengerusi)
Yang Berhormat Datuk Dr. Shahruddin Md Salleh

Ahli Parlimen Sri Gading /
Timbalan Menteri Wilayah
Yang Berhormat Puan Hannah Yeoh Tseow Suan

Ahli Parlimen Segambut /
Timbalan Menteri Pembangunan Wanita, Keluarga Dan Masyarakat
Yang Berhormat Dr. Azman Ismail

Ahli Parlimen Kuala Kedah
Yang Berhormat Dato' Mansor Othman

Ahli Parlimen Nibong Tebal 
Yang Berhormat Dato' Sri Dr. Haji Ismail Mohamed Said

Ahli Parlimen Kuala Krau
Yang Berhormat Tuan Haji Ahmad Amzad bin Mohamed @ Hashim

Ahli Parlimen Kuala Terengganu

Jawatankuasa Dewan Parlimen ke-14

Yang Berhormat Dato' Mohamad Ariff Md Yusof

Yang Di Pertua Dewan Rakyat (Pengerusi)
Yang Berhormat Tuan Mohamed Hanipa Maidin 

Ahli Parlimen Sepang /
Timbalan Menteri di Jabatan Perdana Menteri (Undang-undang)
Yang Berhormat Dato' Johari Abdul

Ahli Parlimen Sungai Petani
Yang Berhormat Puan Nurul Izzah Anwar

Ahli Parlimen Permatang Pauh
Yang Berhormat Puan Alice Lau Kiong Yieng

Ahli Parlimen Lanang
Yang Berhormat Dato' Sri Azalina Othman Said

Ahli Parlimen Pengerang
Yang Berhormat Dato' Tuan Ibrahim Tuan Man

Ahli Parlimen Kubang Kerian

Jawatankuasa Hak dan Kebebasan Parlimen ke-14

Yang Berhormat Dato' Mohamad Ariff Md Yusof

Yang di-Pertua Dewan Rakyat (Pengerusi)
Yang Berhormat Dr. Mohamed Farid Md Rafik

Ahli Parlimen Tanjung Piai /
Tim. Men. Di Jabatan Perdana Menteri (Perpaduan Negara Dan Kesejahteraan Sosial)
Yang Berhormat Dato' Abdullah Sani Abdul Hamid

Ahli Parlimen Kapar
Yang Berhormat Tuan Sivakumar Varatharaju Naidu

Ahli Parlimen Batu Gajah
Yang Berhormat Tuan Ahmad Hassan

Ahli Parlimen Papar
Yang Berhormat Dato' Sri Ismail Sabri Yaakob

Ahli Parlimen Bera
Yang Berhormat Dato' Dr. Mohd Khairuddin Aman Razali

Ahli Parlimen Kuala Nerus

Jawatankuasa Kaukus Reformasi dan Tadbir Urus Parlimen Ke-14

Yang Berhomat Dato' Seri Anwar Ibrahim

Ahli Parlimen Port Dickson (Pengerusi)
Yang Berhormat Tuan Lim Kit Siang

Ahli Parlimen Iskandar Puteri
(Timbalan Pengerusi)

Pilihan raya

Ahli-ahli Dewan Rakyat berkhidmat selama maksimum lima tahun bagi satu-satu sesi parlimen. Selepas itu pilihanraya mesti diadakan bagi memilih ahli-ahli baru. Pembubaran parlimen hanya boleh dilakukan oleh Yang di-Pertuan Agong setelah mendapat nasihat daripada Perdana Menteri.
Pengundi-pengundi akan memilih seorang wakil rakyat daripada setiap 222 bahagian pilihan raya. Pilihanraya di Malaysia dijalankan oleh Suruhanjaya Pilihan Raya yang keahliannya dilantik oleh Yang di-Pertuan Agong setelah selepas berunding dengan Majlis Raja-raja. Pemenang pilihanraya selalunya ditentukan menggunakan prinsip majoriti tertinggi - calon yang mendapat undi terbanyak berbanding calon-calon lain - yang turut diamalkan di dalam sistem berparlimen ala Westminster.
Pilihanraya umum terakhir yang telah diadakan di Malaysia ialah pada 5 Mei 2013.

Pilihan raya kecil

Mengikut Undang-undang Pilihanraya, jika seseorang Ahli Parlimen terpaksa mengosongkan kerusinya dengan apa jua sebab sekalipun sewaktu Dewan Rakyat berada di awal sesi perkhidmatannya dan tidak kurang daripada dua tahun sebelum dewan terbubar, satu pilihan raya kecil perlu diadakan bagi memenuhi kekosongan tersebut. Jika kekosongan itu berlaku kurang dari dua tahun sebelum dewan terbubar pula, pilihanraya kecil hanya boleh diadakan jika Yang di-Pertua Dewan Rakyat telah memastikan bahawa sokongan majoriti terhadap parti kerajaan telah terjejas. Proses dan penganjuran satu pilihan raya kecil adalah sama seperti pilihan raya umum dijalankan. Kebanyakan pilihan raya kecil adalah kurang penting kerana kerajaan seringkali memiliki majoriti stabil di Dewan Rakyat. Namun begitu, pilihan raya kecil boleh dijadikan kayu pengukur terhadap prestasi semasa kerajaan.